《复老归东嘉予亦治还蜀之装赋别湖上》
宋代·释居简

华风不常煖，华月岂常曜。泠泠弗鸣条，囧囧自反照。

野马空眯目，爝火谩腾耀。谁结萤囊口，寒原并秋烧。

谁枵土囊腹，夜壑哀万窍。向迩虽暂热，凭力亦易悄。

悠然付静胜，了不直一笑。山林隐君子，浮俗固殊调。

华风起蘋末，华月挂林表。既安云霾妒，畴忍尘杂扰。

角叹一麟足，鹗洗百鸷少。弱水三万里，蓬莱眼中小。

况夫左传癖，举世不足乐。亦复烟霞痼，沉绵颇相肖。

云胡去留柄，坐困佞壬袅。挥手从此别，掉头莫回眺。

爱惜双眉厖，脱略万事了。龙翔解悬榻，雁宕拓吟徼。

摩挲送鸿目，掷弃连鳌钓。云来寄心思，临风一长啸。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。